# Arbeidsgruppe – revisjon regelverk skyting NJFF Østfold – innspill til regionstyret

**Deltagere i gruppa:** Hans Jørgen Hvidsten (RI rifle og hagle, Sarpsborg og Omegn JFF), Ole Andreas Nygaard (Skiptvet JFF), Viggo Bjerkansmo (Onsøy JFF), Tom-Erik Kaspersen (Skjeberg og omegn JFF), Siv Eriksen (Råde JFF).

**Referent**: Ole-Håkon Heier (regionsekretær).

**Møtedatoer**: 10. januar (Sarpsborg).

Innspill fra Trøgstad JFF, Eidsberg og Omegn JFF og Råde JFF er tatt med i arbeidet. Alle sendes videre sammen med innspillet fra utvalget. Innspillet fra Eidsberg OJFF er ikke kommentert av utvalget.

## Generelt

*Møtedeltagerne var enige* om at regelverket har blitt langt bedre ved de siste revisjonene.

For øvrig er vi opptatt av at alle skal få se alle innspillene som kommer inn i løpet av denne høringen. Vi regner med at det er mange og varierte innspill, og er opptatt av en åpen og bred debatt.

*Forslag fra utvalget*: Alle innspillene fra fylkeslag og andre i forbindelse med vinterens høring må foreligge som vedlegg til høringen som sendes ut til sommeren, slik at alle har mulighet til å se alle innspillene som har fremkommet.

## Komplette regler under hvert grenkapittel

*Forslag fra utvalget*: Vi ønsker en tydeligere inndeling av reglementet i en generell del om klassesetting og premiering, og deretter komplette og spesifikke regler for hver enkelt gren. Det er helt OK om det samme gjentas under flere påfølgende grener. På denne måten blir det raskere og enklere å finne frem for stevnearrangør, mannskap på standplasser og andre.

## 1.8 NJFFs premier til NM

Forslag fra Trøgstad JFF; kl. Rekrutt (D1) konkurrerer ikke om mesterskapstitler i FM, LM og NM, men alle i denne klassen skal få mulighet til å konkurrere om tittelen beste Rekrutt med egen mesterskapsomgang og egne plaketter (3 beste).

Forslag fra Trøgstad JFF; Klasse Eldre veteran (E2) konkurrerer ikke om mesterskapstitler i FM, LM og NM, men alle i denne klassen skal få mulighet til å konkurrere om tittelen beste eldre veteran med egen plakett.

*Forslag fra utvalget*: Utvalget støtter forslaget hva gjelder NM, men ikke LM og RM.

## 3 – Nytt punkt: skyteledelse - for alle grener i regelverket

*Forslag fra utvalget*: Utvalget mener det bør lages et nytt punkt under kapittel 3 som omfatter skyteledelse. Dette bør gjelde både for hagle og rifle. Herunder samles relevante regler knyttet til krav til standplassleder og standplassledelse. Punktet erstatter bl.a. punkt 9. Herunder bør det lages et oppdatert hefte som erstatter «studiehefte om standplassledelse og anvisning». Det som omhandler skyteledelse bør forsterkes i regelverket.

## 7.1.3 Klasseinndeling i riflegrenene (jaktfelt, elgskyting)

*Gjeldende tekst*: Kl.B: Deltakere (20 - 59 år) som har oppnådd kravet til denne klassen i minimum to terminlisteførte stevner i foregående år, men ikke har oppnådd kravet for opprykk til kl. A.

*Forslag fra utvalget*: Kl.B: Deltakere (20 - 59 år) som har oppnådd kravet til denne klassen i minimum to terminlisteførte stevner i foregående år, men ikke har oppnådd kravet for opprykk til kl. A, eller ikke har skutt i en klasse tidligere, men ikke kan skyte i jegerklassen.

Begrunnelse: Det er i dag ikke angitt hvilken klasse skyttere som ønsker å bruke støttende bekledning m.m. fra start skal skyte i. Hermed blir dette klargjort.

## 7.2 Klasser rifle: F og JC

*Råde JFF*: Klasse F bør ha en maks tid du kan stå i den klassen. 1-2 år. Så over i JC.

*Trøgstad JFF*: Klasseinndeling: Det foreslås å fjerne klasse F og heller ha nybegynnerklassene C og JC. Klasse C med fritt utstyr.

Begrunnelse: Hensikten med dette er at opprykks kravet for kvinner og menn blir likt. I dag er det slik at jenter starter i nybegynnerklasse F med fritt utstyr og menn starter i nybegynner klassen JC. Dette gjør det mulig for menn etter en sesong å rykke opp en klasse til B ved å benytte skytterjakke og større forstørrelse på kikkert i neste sesong uten å ha klart opprykks kravet til B.

*Forslag fra utvalget*: Utvalget mener F-klassen bør være som i dag. Vi foreslår derimot at regelverket likestilles i klasse JC og F hva gjelder støttende bekledning, våpentyngde og kikkertforstørrelse. Dvs. at F-klassen får samme utstyrskrav som dagens JC.

## 7.2.1 Fritt utstyr

*Trøgstad JFF*: Fra klasse F til B 130 poeng (hevet), fra klasse B til A 144 poeng (som før).

*Forslag fra utvalget*: Det foreligger ingen begrunnelse for hvorfor kravene foreslås hevet. Utvalget synes dagens grenser er gode.

## 7.2.2 Utstyrsbetinget

*Trøgstad JFF*: Fra klasse JC/F til JB 130 (hevet), poeng fra klasse JB til JA 140 poeng (hevet).

*Forslag fra utvalget*: Det foreligger ingen begrunnelse for hvorfor kravene foreslås hevet. Utvalget synes dagens grenser er gode.

## 7.3 (16.3 og 17.6) - Antrekk-utrustning rifle

Utvalget mener at det er en økende trend i forbindelse med jaktfeltskyting at vanskelighetsgraden på enkelte av stevnene tilpasses deltakere med spesialisert utstyr, slik som støttende bekledning og høy forstørrelse på kikkertsiktet.

Trenden er at arrangør mer eller mindre konsekvent legger seg på maksimal avstand for figurtypen i stedet for å ha større fokus på den jaktetiske mer riktige avstanden ut fra skytestillingen. Figurene står innenfor maksimalavstandene, men for en uerfaren jeger vil dette være helt urealistiske avstander å løsne skudd på, spesielt om det brukes et typisk jaktsikte med 2,5-6x forstørrelse.

Brukes derimot støttende bekledning og et sikte som forstørrer 18-30 ganger er kanskje situasjonen en annen. Dersom intensjonen er å gjøre det enklere å skille de beste skytterne kan dette gjøres med mindre diameter på innertreff eller bruk av et ekstra skillemål.

Utvalget mener at for å følge intensjonen med jaktskyting, ref. side 2 i regelverksheftet, bør all skyting i regi av Norges Jeger og Fiskerforbund (NJFF) kunne relateres til skyting i forbindelse med jaktsituasjoner. Støttende bekledning (skinndress) er ikke noe som normalt brukes i forbindelse med jakt. Dette er derimot noe man i hovedregel ser brukt knyttet til sportsskyting under Norges Skytterforbund (NSF) eller Det Frivillige Skyttervesen (DFS).

Vi har i dag 3 utstyrsbegrensede klasser (JA, JB og JC). De øvrige klasser har «fritt» utstyr, dvs. at det åpnes for rent sportsskytterutstyr. For å bygge opp under intensjonen med jaktskyting med jegermessig skyting, men likevel kunne tillate mer spesialisert utrustning, bør klasse A og B skilles fra jegerklassene basert på våpenvekt og forstørrelse på kikkertsiktet. For å bygge opp under intensjonen fra side 2 i regelverket bør kun klasse A og B ha åpning for type spesialisert utstyr.

*Forslag fra utvalget:* «Våpen og utrustning» under jaktfelt og elgbane: Dersom komplett våpen med sikte og isatt (tomt) magasin veier mer enn 5500 gram og/eller siktet brukes med forstørrelse over 12X skal skytteren skyte i en av klassene A eller B avhengig av tidligere kvalifisering (opprykksregler uendret fra dagens) eller aldersbestemte klasser.

*Forslag fra utvalget*: Støttende bekledning (spesielle skytejakker/ skytebukser/ skytedresser/ skytehansker/ albuebeskyttere, som har indre eller ytre polstring, eller som har andre anordninger som har til hensikt i virke som støtte under skytingen) tillates ikke i noen klasser i verken jaktfelt eller elgbane.

### 8.4.2 Sittende stilling

*Råde JFF:* For å unngå feil sittestilling bør minimum sittehøyde settes til typ 10-15 cm. Det var flere tilfeller av det på Tynset (NM 2023) som ikke ble slått ned på.

*Forslag fra utvalget*: Utvalget mener at skytestillingen er godt beskrevet i regelverket i dag, men mener det er viktig at det på NM følges godt opp.

## 12.3 Jegertrap – opprykk B-A

Det er få i klasse A i dag. Dette er veldig tydelig i Østfold. Utvalget mener derfor at kravet for opprykk fra klasse B til klasse A burde vært senket noe.

*Forslag fra utvalget*: Nytt lavere krav: 23 av 25, 46 av 50 eller 92 av 100.

16.2 – Løpende elg Skivemateriell  
I øvelsen løpende elg skytes det mot en elgfigur med 4-delt treffområde. I følge dagens regelverk skal det påmonteres sikteblinker med diameter 10 cm 63 cm foran senter av figuren. Videre skal det påmonteres sikteblinker for kaliber .22 med diameter 15 cm 171 cm foran senter av figuren. Det står videre at innerfemmeren i treffområdet kan ha en fargenyanse.

Utvalget mener at disse påmonteringene av fargeklatter på figuren gjør at dagens skyting på løpende elg ikke lenger minner mye om å skyte på et vilt dyr, men bærer mer preg av sportsskyting. Skytterne forholder seg ikke til elgen som figur, men sikter etter 10 cm store sikteblinker montert foran målet. Figuren kunne derfor like gjerne vært en nøytral blink med f.eks. 10-delte poengverdier.

*Forslag fra utvalget*: Ved NJFFs elgskyting skal bare brukes elgfigurer godkjent av NJFF, se pkt. 4.4. Elgfiguren er inndelt i en eksentrisk ring (vitalt område) med 4 konsentriske ringer med poengverdiene 3, 4, 5 og 51. Elgfiguren kan påmonteres sikteblink (diameter cirka 15 cm) for kal 22.LR 171 cm foran senter, dersom det er D1 skyttere med dette kaliberet som skal skyte.

## 16.5.1 Klargjøring

*Trøgstad JFF:* Innfør fri utgangsstilling men ikke montert, klasse D1 og E2 uforandret. Dette er ment for å løse opp litt så kanskje flere vil prøve løpeelgen og kanskje komme på noen stevner.

*Forslag fra utvalget*: Utvalget er delt i synet på dette.

## 16.7.1, 16.7.2.

*Trøgstad JFF* har kommet med en rekke forslag. Se deres innspill.

*Forslag fra utvalget*: Utvalget er delt i synet på dette.

## 17.11 Mesterskapsomgang (Jaktfelt – NM)

*Råde JFF*: Vi mener vi må ha 2 første premier på jaktfelt. En sporter og en jeger norgesmester.

Det bør kåres en «beste konkurranseskytter».

*Trøgstad JFF*: Skyttere i klasse D1 og E2 som ønsker å skyte om mesterskapstittel kan gjøre det ved å gå opp en klasse.

*Forslag fra utvalget:* Jfr. vårt forslag om like utstyrskrav i jeger C og F. Vi foreslår også at «dame» byttes med «kvinne». Følges dette blir forslaget som under:

*Forslag fra utvalget: Det skal kåres: Beste jeger kvinner (F+jeger) og menn, beste konkurranseskytter kvinner og menn, beste junior og beste veteran*. Kongepokal bør deles ut annen hvert år i jegerklasse og konkurranseklasse (uten og med støttende bekledning m.m.).

## 17.11.1

Trøgstad JFF har kommet med en rekke forslag.

*Forslag fra utvalget:* Utvalget er delt i synet på disse innspillene, unntatt innspillet med plaketter - som vi har kommentert i et annet punkt. Trøgstad JFF har ikke begrunnet hvorfor de ønsker disse endringene. Hvis hensikten med færre finaledeltagere er å redusere belastningen for arrangør er vi ikke positive til forslaget. Hvis hensikten er å få med D1 og E2 synes vi det er beklagelig at det legges opp til at det skal gå på bekostning av de som ikke er konkurranseskyttere.

*Ole-Håkon Heier, referent*

*10-1-24*